Απόφαση της Επιτροπής

της 11ης Μαρτίου 2003

για περάτωση της διαδικασίας αντιντάμπινγκ όσον αφορά τις εισαγωγές νημάτων από οξική κυτταρίνη καταγωγής Λιθουανίας και Ηνωμένων Πολιτειών Αμερικής και για την ελευθέρωση των ποσών που έχουν κατατεθεί ως εγγύηση μέσω των προσωρινών δασμών που επιβλήθηκαν

(2003/167/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1), όπως τροποποιήθηκε τελευταία από τον κανονισμό (ΕΚ) αριθ. 1972/2002(2), και ιδίως το άρθρο 9,

Μετά από διαβουλεύσεις με τη συμβουλευτική επιτροπή,

Εκτιμώντας τα ακόλουθα:

A. ΔΙΑΔΙΚΑΣΙΑ

(1) Στις 12 Νοεμβρίου 2001, η Επιτροπή έλαβε καταγγελία όσον αφορά το ζημιογόνο ντάμπινγκ που ασκήθηκε, κατά τους ισχυρισμούς, στις εισαγωγές νημάτων από οξική κυτταρίνη ("το υπό εξέταση προϊόν"), καταγωγής Λιθουανίας και Ηνωμένων Πολιτειών Αμερικής ("ΗΠΑ").

(2) Η καταγγελία υποβλήθηκε από την Comite International de la Rayonne et des Fibres Synthetiques ("CIRFS") εξ ονόματος των κοινοτικών παραγωγών που αντιπροσωπεύουν πάνω από το 90 % της συνολικής κοινοτικής παραγωγής του υπό εξέταση προϊόντος δυνάμει των άρθρων 4 παράγραφος 1 και 5 παράγραφος 4 του κανονισμού (ΕΚ) αριθ. 384/96 του Συμβουλίου (ο "βασικός κανονισμός").

(3) Η εν λόγω καταγγελία περιείχε αποδεικτικά εκ πρώτης όψεως στοιχεία ως προς την ύπαρξη ντάμπινγκ και την εξ αυτών προκαλούμενη σημαντική ζημία, τα οποία κρίθηκαν επαρκή για να δικαιολογήσουν την έναρξη διαδικασίας αντιντάμπινγκ.

(4) Κατόπιν διαβουλεύσεων, η Επιτροπή, με σχετική ανακοίνωση που δημοσιεύτηκε στην Επίσημη Εφημερίδα των Ευρωπαϊκών Κοινοτήτων(3), κίνησε διαδικασία αντιντάμπινγκ όσον αφορά τις εισαγωγές στην Κοινότητα του υπό εξέταση προϊόντος, που υπάγεται επί του παρόντος στους κωδικούς ΣΟ 5403 33 10, 5403 33 90 και 5403 42 00, καταγωγής Λιθουανίας και ΗΠΑ.

(5) Η Επιτροπή ενημέρωσε επισήμως του παραγωγούς-εξαγωγείς και τους εισαγωγείς που είναι γνωστό ότι ενδιαφέρονται, τους αντιπροσώπους της χώρας εξαγωγής, τους αντιπροσωπευτικούς χρήστες, τους προμηθευτές πρώτων υλών και τους καταγγέλλοντες κοινοτικούς παραγωγούς. Τα ενδιαφερόμενα μέρη είχαν τη δυνατότητα να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που είχε καθοριστεί στην ανακοίνωση για την έναρξη της διαδικασίας.

B. ΑΝΑΚΛΗΣΗ ΤΗΣ ΚΑΤΑΓΓΕΛΙΑΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ

(6) Με επιστολή της 6ης Φεβρουαρίου 2003 προς την Επιτροπή, η CIRFS ανακάλεσε επισήμως την καταγγελία.

(7) Σύμφωνα με το άρθρο 9 παράγραφος 1 του βασικού κανονισμού, σε περίπτωση ανάκλησης της καταγγελίας, η διαδικασία μπορεί να περατωθεί, εκτός αν κρίνεται ότι η περάτωσή της δεν θα ήταν προς το συμφέρον της Κοινότητας.

(8) Η Επιτροπή έκρινε σκόπιμη την περάτωση της παρούσας διαδικασίας, δεδομένου ότι η έρευνα δεν έφερε στο φως τυχόν στοιχεία σύμφωνα με τα οποία η περάτωση αυτή δεν θα ήταν προς το συμφέρον της Κοινότητας. Τα ενδιαφερόμενα μέρη ενημερώθηκαν σχετικά και τους παρεσχέθη η ευκαιρία να διατυπώσουν τις παρατηρήσεις τους. Η Επιτροπή δεν έλαβε παρατηρήσεις σύμφωνα με τις οποίες η περάτωση αυτή δεν θα ήταν προς το συμφέρον της Κοινότητας.

(9) Επομένως, η Επιτροπή συνάγει το συμπέρασμα ότι είναι σκόπιμο να περατωθεί, χωρίς να επιβληθούν μέτρα αντιντάμπινγκ, η διαδικασία όσον αφορά τις εισαγωγές στην Κοινότητα του υπό εξέταση προϊόντος καταγωγής Λιθουανίας και ΗΠΑ.

(10) Πρέπει να ελευθερωθούν οι δασμοί που έχουν κατατεθεί προσωρινά ως εγγύηση με βάση τον κανονισμό (ΕΚ) αριθ. 1662/2002 της Επιτροπής(4), όπως τροποποιήθηκε από τον κανονισμό (ΕΚ) αριθ. 158/2003(5), για το υπό εξέταση προϊόν,

ΑΠΟΦΑΣΙΖΕΙ:

Άρθρο 1

Περατώνεται η διαδικασία αντιντάμπινγκ όσον αφορά τις εισαγωγές ορισμένων τεχνητών μη ελαστικοποιημένων νημάτων από οξική κυτταρίνη, που υπάγονται στους κωδικούς ΣΟ 5403 33 10, 5403 33 90 και 5403 42 00 καταγωγής Λιθουανίας και Ηνωμένων Πολιτειών Αμερικής.

Άρθρο 2

Ελευθερώνονται τα ποσά που έχουν κατατεθεί ως εγγύηση μέσω του προσωρινού δασμού αντιντάμπινγκ που επιβλήθηκε με τον κανονισμό (ΕΚ) αριθ. 1662/2002.

Άρθρο 3

Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

Βρυξέλλες, 11 Μαρτίου 2003.

Για την Επιτροπή

Pascal Lamy

Μέλος της Επιτροπής

(1) ΕΕ L 56 της 6.3.1996, σ. 1.

(2) ΕΕ L 305 της 7.11.2002, σ. 1.

(3) ΕΕ C 364 της 20.12.2001, σ. 3.

(4) ΕΕ L 251 της 19.9.2002, σ. 9, όπως διορθώθηκε από την ΕΕ L 258 της 26.9.2002, σ. 35.

(5) ΕΕ L 25 της 30.1.2003, σ. 35.